Marel , sem skráð er í kauphöll á Íslandi og Hollandi , leggur til að fjármálafyrirtæki annist skilaskyldu á arðgreiðslum skráðra fyrirtækja til ríkissjóðs í stað fyrirtækjanna sem skráð eru á markað , eins og tíðkist víða erlendis . Þetta kemur fram í umsögn fyrirtækisins til efnahags - og viðskiptanefndar Alþingis . Til að hægt sé að standa skil á réttum skatti af arðgreiðslu þurfa fyrirtækin að vita skattalega stöðu hvers hluthafa . Sumir hluthafar hafa takmarkaða skattskyldu á grundvelli tvísköttunarsamninga og aðrir eru undanþegnir staðgreiðslu , til dæmis lífeyrissjóðir og verðbréfasjóðir . Skortur á upplýsingum leiðir til mistaka Í ljósi skorts á upplýsingum um skattalega stöðu hluthafa verða útreikningar fyrirtækjanna vegna arðgreiðslu gjarnan rangir . „ Það veldur óþarfa vinnu við leiðréttingar og endurgreiðslur , “ segir í umsögninni . „ Af þessu skapast óhagræði sem auðveldlega mætti leysa með því að flytja skilaskyldu staðgreiðslu af arði yfir á fjármálafyrirtæki en slíkt fyrirkomulag tíðkast víða erlendis . Fjármálafyrirtæki eru í viðskiptasambandi við hluthafa og geta því aflað upplýsinga um skattalega stöðu þeirra á einfaldari hátt en útgefendur . Auk þess hafa fjármálafyrirtækin þekkingu og búa yfir kerfum til að sjá um skattgreiðsluna hratt og örugglega , “ segir í umsögn Marels .